Foto’s: Nog ŉ reusekonvooi vat pad na PretoriaVoorwaarts na Pretoria. Die konvooi het douvoordag in Bloemfontein vertrek. (Foto: SA Weermag) Lede van die weermag het Vrydag douvoordag in Bloemfontein weggespring in ŉ konvooi van 40 troepedraers, algemeen bekend as Mambas, en word teen laatmiddag in Gauteng verwag. Die voertuie ry van De Brug in Bloemfontein na die weermagbasis op Wallmansthall nadat dit die afgelope paar maande omvattende instandhoudingswerk ondergaan het. Die groep het Vrydag om 06:00 in Bloemfontein vertrek en ry al met die N1-hoofweg langs tot in Gauteng. Die konvooi behoort teen omstreeks 15:00 by die Grasmere-tolhek te wees, waarna hulle die laaste skof tot op Wallmansthall voortsit, sê kol. Sammy Mosiane, ŉ woordvoerder van die weermag. (Foto: SA Weermag) Mosiane sê motoriste al langs die roete is geweldig opgewonde wanneer hulle die konvooi teëkom. ŉ Konvooi van 60 troepedraers het verlede maand dieselfde tog na Gauteng aangepak. The Movement of Mamba Vehicles for the Light Modern Brigade from De Brug, in Bloemfontein to Pretoria, in Gauteng Province https://t.co/SeXcMcElr8#ArriveAlive @SANDF_ZA @TruckAndFreight pic.twitter.com/5P1QNpGUBh — Arrive Alive (@_ArriveAlive) July 15, 2022 Indien alles volgens plan verloop, sal die konvooi teen laat Vrydag in Gauteng wees. (Foto: SA Weermag) ŉ Span van 170 lede van die weermag se tegniese afdeling, in samewerking met ŉ groep Kubane, behartig die instandhoudings- en herstelwerk as deel van Projek Thusano wat aan die begin van Februarie van stapel gestuur is. Motoriste is volgens die weermag baie opgewonde om die konvooi teë te kom. (Foto: SA Weermag) Herstelwerk aan die voertuie is voltooi en dit word na Wallmansthall geneem van waar dit verder ontplooi kan word. Volgens defenceWeb is die voertuie aanvanklik gebaseer op ŉ kommersiële Toyota-vragmotoronderstel en daarna die Mercedes-Benz Unimog-onderstel. Dit is in die laat 80’s ontwikkel as ŉ plaasvervanger vir die Buffel-troepedraer. Die Mamba het sedertdien verskeie verbeterings ondergaan. (Foto: SA Weermag) Die weermag het vroeër ŉ behoefte aan troepedraers vir groter groepe geïdentifiseer. Die Mamba is juis hiervoor ontwerp en ŉ soektog is van stapel gestuur om ongebruikte Mambas, wat nog herstel kan word, op te spoor. Eindelik is 100 van hierdie herstelbare voertuie gevind en dit is na die weermag se De Brug-basis verskuif waar dit herstel en opgeknap is.